CELEX: 32017R1389
Language: mt
Date: 2017-07-26 00:00:00
Title: Regolament tal-Kummissjoni (UE) 2017/1389 tas-26 ta' Lulju 2017 li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill fir-rigward tal-ħatra tal-laboratorju ta' referenza tal-UE għal viruses ta' oriġini alimentari (Test b'rilevanza għaż-ŻEE. )

27.7.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 195/9
            
         REGOLAMENT TAL-KUMMISSJONI (UE) 2017/1389
   tas-26 ta' Lulju 2017
   li jemenda l-Anness VII tar-Regolament (KE) Nru 882/2004 tal-Parlament Ewropew u tal-Kunsill fir-rigward tal-ħatra tal-laboratorju ta' referenza tal-UE għal viruses ta' oriġini alimentari
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mar-regoli dwar is-saħħa tal-annimali u l-welfare tal-annimali (1), u b'mod partikolari l-Artikolu 32(5) tiegħu,
   Billi:
   
               (1)
            
            
               Ir-Regolament (KE) Nru 882/2004 jistabbilixxi l-kompiti, id-dmirijiet u r-rekwiżiti ġenerali għal-laboratorji ta' referenza tal-Unjoni Ewropea (l-UE) għall-ikel u l-għalf u għas-saħħa tal-annimali. Il-laboratorji ta' referenza tal-UE għall-ikel u l-għalf huma elenkati fil-Parti I tal-Anness VII ta' dak ir-Regolament. Din il-lista ma tinkludix laboratorju ta' referenza tal-UE għall-viruses ta' oriġini alimentari. Madankollu, l-Artikolu 32(5) ta' dak ir-Regolament jipprevedi li laboratorji ta' referenza tal-UE addizzjonali jistgħu jiġu inklużi fl-Anness VII mill-Kummissjoni.
            
         
               (2)
            
            
               Il-laboratorji ta' referenza tal-UE għandhom ikopru l-oqsma tal-liġi dwar l-għalf u l-ikel u tas-saħħa tal-annimali fejn huma meħtieġa riżultati analitiċi u dijanjostiċi preċiżi. Għalkemm jeżistu metodi stabbiliti sew biex jidentifikaw il-viruses ta' oriġini alimentari, l-effettività tal-kontrolli hija mxekkla min-nuqqas ta' uniformità fl-użu tat-testijiet. Il-fatt li mhux qed jitwettqu testijiet ta' profiċjenza biex jiġu evalwati l-metodi użati mil-laboratorji ta' referenza nazzjonali u l-kapaċità tagħhom li jużaw it-testijiet, qed jagħmilha diffiċli għal ċerti laboratorji nazzjonali ta' referenza u laboratorji uffiċjali biex jiksbu l-akkreditazzjoni meħtieġa biex jaħdmu skont ir-Regolament (KE) Nru 882/2004. Għaldaqstant, in-nuqqas ta' laboratorju ta' referenza tal-UE għall-viruses ta' oriġini alimentari jaffettwa l-abbiltà tal-awtoritajiet kompetenti biex iwettqu kontrolli uffiċjali f'dan il-qasam.
            
         
               (3)
            
            
               Fis-16 ta' Diċembru 2016, il-Kummissjoni nediet sejħa għall-applikazzjonijiet biex tagħżel u taħtar laboratorju ta' referenza tal-UE fil-qasam tal-viruses ta' oriġini alimentari. Il-laboratorju magħżul, Livsmedelsverket, jenħtieġ li jinħatar bħala l-laboratorju ta' referenza tal-UE fil-qasam tal-viruses ta' oriġini alimentari.
            
         
               (4)
            
            
               Għaldaqstant, jenħtieġ li l-Parti I tal-Anness VII tar-Regolament (KE) Nru 882/2004 tiġi emendata skont dan.
            
         
               (5)
            
            
               Il-miżuri previsti f'dan ir-Regolament huma konformi mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Fil-Parti I tal-Anness VII tar-Regolament (KE) Nru 882/2004, jiżdied il-punt 22 li ġej:
   
      “22.   Laboratorju ta' referenza tal-UE għall-viruses ta' oriġini alimentari
      
      Livsmedelsverket
      Uppsala
      L-Iżvezja”
   
   Artikolu 2
   Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-26 ta' Lulju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 165, 30.4.2004, p. 1.